KIRJALLINEN KYSYMYS P-2745/98

esittäjä(t): Hiltrud Breyer (V) komissiolle

(1. syyskuuta 1998)

Aihe: Uuselintarvikkeita koskeva asetus (EY) 258/97 - lajikkeiden salliminen

1. Pitääkö paikkansa, että mikäli geenimuunnetut kasvit on siirretty viljelykasvien yleiseen lajikeluetteloon (70/457/ETY)(1) ja vihannesten siementen lajikeluetteloon (70/458/ETY)(2), niin uuselintarvikkeita koskevan asetuksen (EY) 258/97(3) nojalla näille kasveille ei tarvita enää erillistä lupaa?

2. Säädetäänkö uuselintarvikkeita koskevassa asetuksessa tällöin ainoastaan kyseisten kasvien merkinnästä?

3. Tarvitaanko jatkossa siirtogeenisille kasveille erillinen hyväksymistapa ja lupa yleiseen lajikeluetteloon siirtämisen lisäksi?

4. Pitääkö paikkansa, että mistään kasvituotteista, joilla jo on lajikkeille myönnettävä lupa, ei enää tarvitse tehdä ilmoitusta eikä niiden osalta edellytetä uuselintarvikkeita koskevan asetuksen mukaista yksinkertaista hyväksymismenettelyä?

5. Jos vastaus edelliseen kysymykseen on myönteinen, niin tarvitsevatko tällaisista tuotteista tuotetut jalosteet uuselintarvikkeita koskevan asetuksen mukaisen luvan?

6. Jos kasvilla on jo lajikkeita koskeva lupa, niin onko sen jatkotuotteista tehtävä uuselintarvikkeita koskevan asetuksen mukaan erillinen ilmoitus, ja onko ne tarkistettava ja hyväksyttävä erikseen?

7. Onko jatkotuotteille, joissa on käytetty luvanvaraisia kasvituotteita vain vähäisessä määrin, hankittava erillinen lupa? (Esimerkiksi valmispizzoissa käytettävä tomaattisose).

Komission antamat vastaukset kysymyksiin E-2113/97 - E-2121/97(4) eivät ole lainkaan hyväksyttäviä. Yhteenkään kysymykseen ei ole vastattu. Komissio on vain viitannut minunkin tuntemiini säädöksiin. komission pitäisi kuitenkin tietää, että vastaukset esittämiini kysymyksiin eivät käy ilmi säädöstekstistä. Siksi pyydän komissiolta lopultakin konkreettisia vastauksia.

Komission jäsenen Martin Bangemanninkomission puolesta antama vastaus

(16. lokakuuta 1998)

1. Viljelykasvilajien yleisestä lajikeluettelosta annetun direktiivin 70/457/ETY ja vihannesten siementen pitämisestä kaupan annetun direktiivin 70/458/ETY soveltamisalaan kuuluvat lajikkeet on tällä hetkellä kirjattava lajikeluetteloon ennen niiden saattamista yhteisön markkinoille siitä riippumatta, ovatko ne geneettisesti muunneltuja vai eivät. Ennen luetteloon kirjaamista on pystyttävä osoittamaan, että lajike on erotettava, pysyvä ja riittävän yhtenäinen, ja viljelykasvien lajikkeiden osalta on lisäksi osoitettava, että lajikkeen viljely- ja käyttöarvo on tyydyttävä.

Siinä tapauksessa, että kyseiset lajikkeet ovat geneettisesti muunnettuja organismeja, niille tarvitaan geneettisesti muunnettujen organismien tarkoituksellisesta levittämisestä ympäristöön annetun direktiivin 90/220/ETY(5) perusteella erillisessä menettelyssä myönnettävä erityinen lupa, joka perustuu arviointiin tuotteen ihmisen terveydelle ja ympäristölle aiheuttamista vaaroista.

Lisäksi uuselintarvikkeista ja elintarvikkeiden uusista ainesosista annetussa asetuksessa (EY) 258/97 säädetyt menettelyt ovat 15. toukokuuta 1997 lähtien koskeneet sellaisten siirtogeenisistä lajikkeista valmistettujen elintarvikkeiden tai elintarvikkeiden ainesosien saattamista markkinoille, joiden käyttö yhteisössä on ennen kyseistä päivämäärää ollut hyvin vähäistä.

2. Siirtogeenisten lajikkeiden siementen ja kasvien merkinnöissä noudatetaan direktiivien 70/457/ETY ja 70/458/ETY säännöksiä sekä direktiivin 90/220/ETY liitteen III säännöksiä, joiden perusteella geneettisesti muunnellun organismin muodostavan tai sellaisen sisältävän tuotteen merkintä on pakollinen. Tämä kattaa myös siirtogeeniset tuotteet.

Siirtogeenisestä lajikkeesta peräisin olevaan elintarvikkeeseen tai elintarvikkeen ainesosaan sovelletaan asetuksen (EY) 258/97 8 artiklan säännöksiä, joiden perusteella kuluttajan on saatava tiedot seuraavista seikoista:

- kaikista elintarvikkeen ominaisuuksista, kuten koostumuksesta, ravintoarvosta tai ravitsemuksellisista vaikutuksista ja elintarvikkeen käyttötarkoituksesta, jotka osoittavat, että uuselintarvike tai elintarvikkeen ainesosa ei ole enää samanlainen kuin vastaava olemassa oleva elintarvike tai elintarvikkeen ainesosa. Uuselintarviketta tai elintarvikkeen ainesosaa ei pidetä samanlaisena, jos käytettävissä olevien tietojen asianmukaisen analysoinnin perusteella tehdyllä tieteellisellä arvioinnilla voidaan osoittaa, että arvioidut ominaisuudet eroavat tavanomaisen elintarvikkeen tai elintarvikkeen ainesosan vastaavista ominaisuuksista. Tällöin merkinnöissä on oltava maininta näistä muutetuista ominaisuuksista sekä tiedot menetelmästä, jolla kyseiset ominaisuudet on saatu aikaan.

- uuselintarvikkeessa tai elintarvikkeen uudessa ainesosassa olevista aineksista, joita ei ole vastaavassa olemassa olevassa elintarvikkeessa ja jotka aiheuttavat eettistä epävarmuutta tai jotka voivat vaikuttaa joidenkin väestöryhmien terveyteen

- geneettisesti muunnellun organismin sisältyminen tuotteeseen on ilmoitettava tuotteen merkinnässä.

3. Komissio on tehnyt ehdotuksen viljelykasvilajien yleisestä lajikeluettelosta annetun direktiivin 70/457/ETY ja vihannesten siementen pitämisestä kaupan annetun direktiivin 70/458/ETY muuttamiseksi. Muutosehdotuksessa otetaan käyttöön "yhden palvelupisteen" järjestelmä, ja parlamentti antoi asiasta lausunnon täysistunnossaan heinäkuussa 1997.

Yhden palvelupisteen järjestelmässä yhdistetään yhteisön eri instrumentit biotekniikan alalla ja tarjotaan mahdollisuus rajoittaa alakohtaisen säädöksen (esimerkiksi direktiivi 70/457/ETY, direktiivi 70/458/ETY ja uuselintarvikkeita koskeva asetus) perusteella tehtäviä arviointeja, koska järjestelmässä otetaan huomioon laaja-alaisen lainsäädännön (esimerkiksi direktiivi 90/220/ETY) perusteella tehdyt arvioinnit ilman, että ne olisi toistettava.

Kun direktiivejä 70/457/ETY ja 70/458/ETY tulevaisuudessa muutetaan kyseisen periaatteen mukaisesti, siirtyy direktiivien soveltamisalaan kuuluville siirtogeenisille lajikkeille direktiivin 90/220/ETY perusteella suoritettava ympäristöön kohdistuvien riskien arviointi lajikkeiden luetteloonmerkitsemismenettelyn yhteyteen.

4. ja 5. Edellä kohdassa 3 tarkoitetuilla muutoksilla olisi myös se vaikutus, että asetuksen (EY) 258/97 soveltamisalaan kuuluvien siirtogeenisistä elintarvikkeista tai elintarvikkeiden ainesosista valmistettujen elintarvikkeiden tai elintarvikkeiden ainesosien markkinoille saattamiselle voitaisiin antaa lupa joko kyseisen asetuksen säännösten mukaisesti tai noudattaen direktiiveissä 70/457/ETY ja 70/458/ETY säädettyä elintarvikkeiden vaarattomuuden arviointimenettelyä, joka olisi samankaltainen asetuksen (EY) 258/97 mukaisen menettelyn kanssa. Jälkimmäisessä tapauksessa lajikkeen merkitseminen luetteloon kaikkien (maanviljelyä, ympäristöä ja vaarattomuutta koskevien) arviointien suorittamisen jälkeen mahdollistaisi sen viljelyn, ja samalla myös sen jatkotuotteiden valmistuksen ja kulutuksen.

6. Jatkotuotteisiin sovelletaan asetusta (EY) 258/97.

7. Ei - edellyttäen, että luvanvaraisille kasvituotteille on myönnetty lupa.

(1) EYVL L 225, 12.10.1970, s. 1.

(2) EYVL L 225, 12.10.1970, s. 7.

(3) EYVL L 43, 14.2.1997, s. 1.

(4) EYVL C 174, 8.6.1998, s. 11.

(5) EYVL L 117, 8.5.1990.